
–	uzimajući u obzir nadležnosti država članica za razvoj ambicioznih kulturnih politika u audiovizualnom području u skladu s člankom 3. Ugovora o Europskoj uniji i članaka 6. i 167. Ugovora o funkcioniranju Europske unije (UFEU),
–	uzimajući u obzir Direktivu (EU) 2018/1808 Europskog parlamenta i Vijeća od 14. studenoga 2018. o izmjeni Direktive 2010/13/EU o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama) u pogledu promjenjivog stanja na tržištu[footnoteRef:1], [1:  	SL L 303, 28.11.2018., str. 69., ELI: http://data.europa.eu/eli/dir/2018/1808/oj.] 

–	uzimajući u obzir Konvenciju UNESCO-a od 20. listopada 2005. o zaštiti i promicanju raznolikosti kulturnih izričaja,
–	uzimajući u obzir zaključke Vijeća od 2. svibnja 2025. o ocjeni pravnog okvira za audiovizualne medijske usluge i usluge platformi za razmjenu videozapisa[footnoteRef:2], [2:  	SL C, C/2025/2954, 26.5.2025., ELI: http://data.europa.eu/eli/C/2025/2954/oj.] 

–	uzimajući u obzir pitanje upućeno Komisiji o obvezama na temelju Direktive o audiovizualnim medijskim uslugama[footnoteRef:3] u transatlantskom dijalogu (O-000026/2025 – B10‑0010/2025), [3:  	Direktiva 2010/13/EU Europskog parlamenta i Vijeća od 10. ožujka 2010. o koordinaciji određenih odredaba utvrđenih zakonima i drugim propisima u državama članicama o pružanju audiovizualnih medijskih usluga (Direktiva o audiovizualnim medijskim uslugama) (SL L 95, 15.4.2010., str. 1., ELI: http://data.europa.eu/eli/dir/2010/13/oj).] 

–	uzimajući u obzir članak 142. stavak 5. i članak 136. stavak 2. Poslovnika,
–	uzimajući u obzir Prijedlog rezolucije Odbora za kulturu i obrazovanje,
A.	budući da je Direktiva o audiovizualnim medijskim uslugama temelj audiovizualne politike EU-a čiji je cilj stvaranje jedinstvenog tržišta audiovizualnih medijskih usluga u EU-u, uz istodobno promicanje kulturne raznolikosti;
B.	budući da je cilj Direktive o audiovizualnim medijskim uslugama osigurati pravedne uvjete za sve u audiovizualnom sektoru, uključujući televizijske kuće, pružatelje usluga na zahtjev i platforme za razmjenu videozapisa; budući da Direktiva o audiovizualnim medijskim uslugama sadržava odredbe za zaštitu maloljetnika i potrošača te za sprečavanje nasilja, govora mržnje i terorističkog sadržaja; budući da se Direktivom o audiovizualnim medijskim uslugama podupiru europska djela, poboljšava pristupačnost i nastoji osigurati neovisnost nacionalnih regulatornih tijela;
C.	budući da je isključivanje audiovizualnih medijskih usluga iz opsega trgovinskih pregovora ključno kako bi EU i njegove države članice očuvali i ojačali svoju sposobnost osmišljavanja i provedbe kulturnih i audiovizualnih politika usmjerenih na promicanje i zaštitu kulturne raznolikosti;
D.	budući da se Direktivom o audiovizualnim medijskim uslugama od država članica zahtijeva da osiguraju da europska djela čine barem 30 % sadržaja koji emitiraju pružatelji audiovizualnih medijskih usluga na zahtjev koji su u njihovoj nadležnosti i da se tim djelima da odgovarajuća važnost; budući da Direktiva o audiovizualnim medijskim uslugama također omogućuje državama članicama da od stranih pružatelja audiovizualnih medijskih usluga usmjerenih na publiku na njihovu državnom području zahtijevaju da financijski doprinose proizvodnji europskih djela;
E.	budući da se Aktom o digitalnim uslugama i Direktivom o elektroničkoj trgovini utvrđuju opća pravila za internetske posrednike, dok se Direktivom o audiovizualnim medijskim uslugama utvrđuju posebna pravila za audiovizualni sadržaj; budući da bi Direktiva o audiovizualnim medijskim uslugama trebala ostati ključni pravni okvir za podupiranje raznolikog, pravednog, sigurnog i konkurentnog audiovizualnog medijskog tržišta u EU-u te za promicanje neovisnog i kulturno bogatog europskog sadržaja;
F.	budući da je cilj memoranduma predsjednika SAD-a Donalda Trumpa od 21. veljače 2025. naslovljenog „Zaštita američkih poduzeća i inovatora od prekomorske iznude i nepoštenih novčanih kazni i sankcija” navesti prakse koje se smatraju diskriminirajućima za poduzeća iz SAD-a, uključujući obveze usmjerene na usluge internetskog prijenosa sadržaja; budući da je predstavnik SAD-a za trgovinu u izvješću SAD-a o nacionalnoj procjeni trgovine za 2025. naveo Direktivu o audiovizualnim medijskim uslugama kao prepreku vanjskoj trgovini;
G.	budući da je vlada SAD-a Direktivu o audiovizualnim  medijskim uslugama proglasila preprekom trgovini na temelju pogrešne procjene, jer se odredbe Direktive na neutralan i nediskriminirajući način primjenjuju na sve subjekte, neovisno o tome jesu li domaći ili strani, čime se osigurava pošteno tržišno natjecanje i jednaki uvjeti;
H.	budući da je predsjednik Trump najavio i da namjerava uvesti porez od 100 % na filmove proizvedene izvan Sjedinjenih Američkih Država;
I.	budući da je 69 % kino ulaznica u Europi 2023. prodano za filmove iz SAD-a; budući da je devet od deset vodećih televizijskih grupacija i grupacija za gledanje programa na zahtjev koje djeluju u Europi u vlasništvu američkih poduzeća; budući da je 85 % vremena koje Europljani provedu na pretplatničkim platformama za gledanje programa na zahtjev koncentrirano na tri američke usluge internetskog prijenosa sadržaja;
J.	budući da je EU 27. srpnja 2025. sklopio trgovinski sporazum sa SAD-om koji ne sadržava nikakve klauzule o regulaciji digitalnog ili audiovizualnog sadržaja u EU-u; budući da se čini da naknadne izjave predsjednika Trumpa upućuju na to da želi nastaviti sa svojim pokušajima da se suprotstavi regulaciji američkih poduzeća od strane EU-a;
1.	poziva Vijeće i države članice da podrže Komisiju u obrani Direktive o audiovizualnim medijskim uslugama i kulturne iznimke EU-a u kontekstu međunarodnih trgovinskih pregovora, osiguravajući da audiovizualne medijske usluge ne budu obuhvaćene obvezama u okviru trgovinskih sporazuma kako bi se očuvala i razvila sposobnost EU-a i njegovih država članica za definiranje i provođenje kulturnih i audiovizualnih politika usmjerenih na promicanje i zaštitu kulturne raznolikosti;
2.	naglašava da mjere utvrđene Direktivom o audiovizualnim medijskim uslugama predstavljaju legitimno uređenje u javnom interesu čiji je cilj očuvati kulturnu raznolikost poticanjem proizvodnje i širenja europske umjetnosti te zaštititi slobodu izražavanja, medijski pluralizam i demokratske vrijednosti; smatra da bi nazadovanje u pogledu načela Direktive o audiovizualnim medijskim uslugama bilo izrazito štetno za europski kulturni model s obzirom na vrlo intenzivno međunarodno tržišno natjecanje u audiovizualnom sektoru;
3.	podsjeća da je u skladu s člankom 167. UFEU-a kulturna politika u prvom redu u nadležnosti država članica; naglašava da načelo supsidijarnosti nije samo pravilo o raspodjeli nadležnosti, već i ključno jamstvo za zaštitu kulturne raznolikosti unutar Unije i suzbijanje koncentracije gospodarske i tehnološke moći vanjskih aktera, posebno američkih poduzeća;
4.	pozdravlja Zaključke Vijeća od 2. svibnja 2025. o ocjeni pravnog okvira za audiovizualne medijske usluge i usluge platformi za razmjenu videozapisa, u kojima Vijeće naglašava ključnu ulogu Direktive o audiovizualnim medijskim uslugama u pružanju pravne osnove za zaštitu i promicanje raznolikog, pravednog, sigurnog, pouzdanog i konkurentnog audiovizualnog medijskog tržišta u EU-u, uz istodobno osiguravanje dostupnosti neovisnog, pouzdanog i kulturno raznolikog europskog sadržaja;
5.	potiče Komisiju da odlučno odbaci svaki pokušaj da se Direktiva o audiovizualnim medijskim uslugama smatra narušavanjem trgovine te da je brani kao legitimni regulatorni instrument koji je ključan za osiguravanje zaštite kulturne raznolikosti, suvereniteta i „meke moći” EU-a, kako u pregovorima o trgovinskim sporazumima sa SAD-om i njihovoj provedbi, tako i u okviru evaluacije i moguće revizije Direktive o audiovizualnim medijskim uslugama tijekom 2026.;
6.	nalaže svojoj predsjednici da ovu Rezoluciju proslijedi Vijeću i Komisiji te vladama i parlamentima država članica.

